Personfølsomme, men ubrugelige og irrelevante oplysninger om uskyldige danskeres sexvaner, økonomi, druk og misbrug kan få lov til at ligge i registrene hos Politiets Efterretningstjeneste (PET) i årevis, selv om oplysningerne burde slettes.

Det er konsekvenserne af en knap et år gammel ændring af PET-loven, der på afgørende punkter underminerer Tilsynet med Efterretningstjenesternes arbejde.

Det skriver tilsynet selv i et høringssvar til Justitsministeriet, som Politiken har fået aktindsigt i. I høringssvaret skriver tilsynet, som udpeges af justitsministeren og har fire medlemmer samt en landsdommer som formand, at beskyttelsen mod irrelevant registrering af personfølsomme oplysninger som følge af lovændringen »... i det væsentlige reelt er sat ud af kraft«.